
ЗАПИСНИК
о раду 79. седнице Oпштинског већа општине Топола, одржане дана 11.03.2026. године (среда), са почетком у 905  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Драган Манојловић, помоћник председника општине, 
· Драган Јовановић, председник Скупштине општине,
· Ђорђе Глигоријевић, секретар Скупштине општине,
· Сања Јевтић, в.д.начелника Општинске управе,
· Милена Симић, општински правобранилац,
· Jасна Миљковић, руководилац Одељења за буџет, финансије, привреду и друштвене делатности,
· Весна Павловић Костић, саветник за послове саобраћаја,
· Виолета Говедарица, сарадник за комуналне, имовинско-правне и стамбене послове,
· Далибор Коцић, директор за техничке послове ЈКСП „Топола“ Топола,
· Дејан Дуњић, руководилац Сектора општих послова ЈКСП „Топола“ Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 79. седницу Општинског већа.
Председавајућа је предложила да се дневни ред допуни тачкама, које су јутрос стигле: 
· Разматрање предлога Ценовника основних комуналних услуга ЈКСП „Топола“ Топола, који се односи на градско подручје,
· Поступање по Закључку Општинског већа број 352-418/2025-05-III, из разлога што смо добили неке количине гребаног асфалта, а давно смо донели закључак да школској економији определимо одређену количину, а како смо ограничени роковима, важно нам је да кренемо што пре у реализацију,
· Разматрање предлога Одлуке о измени и допуни Одлуке о одржавању чистоће и
· Разматрање предлога Закључка о спровођењу измењене и допуњене Одлуке о одржавању чистоће, тачке које се тичу захтева групе грађана поднетог председнику Скупштине за заказивање редовне седнице Скупштине на којој ће се оне размарати, па би било добро да и ми кажемо о томе шта мислимо, као неке сугестије, а да се после и одборници изјасне о томе, 
  а које би се разматрале као прве четири тачке дневног реда.

На питање Јелене Јовановић зашто разматрамо 3. и 4. предложену тачку, ако је председник Скупштине добио захтев за заказивање седнице и какве везе Веће има са тим, Драган Јовановић је рекао да је 17 одборника потписало захтев за сазивање редовне седнице Скупштине, позивајући се на Пословник Скупштине и ја, као председник, ове тачке морам да уврстим у дневни ред. Било би добро, ја сам их обавестио, да предлагач ових тачака формално буде Општинско веће, које како их предложи, тако евентуално може и да их скине. Пошто ми, нажалост, немамо политички консензус везано за концесију, за коју ће нам сви рокови максимално истећи 20. марта, а то је за девет дана. Како ће Скупштина редовна бити 18. марта, ми на тој седници Скупштине морамо имати, што би рекли клинци „џа или бу“. Морамо имати и резервну варијанту, а то је да концесије нема, концесија пропада. То ће бити као информација на Скупштини и она се о томе неће изјашњавати. После те информације, биће све ове тачке које се данас налазе на Већу. Одмах ћемо кренути са реализацијом тога. Сва ова догађања која се тренутно дешавају у свету, скок цена нафте, држава ради све што може, али ћемо ми имати у наредних 15-20 дана цену која ће ићи сигурно горе до 230,00 дин/l дизела, доводи до тога да цену коју имамо преко ове концесије од око 1.400,00 динара са пдв-ом, нећемо моћи да имамо ни на који начин преко комуналног предузећа. То је свима јасно. Око самих цена, да ли ће бити 50% или дупло скупље са дупло мањом услугом, јер комунално неће ни на који начин моћи да ради канте, бар у наредних годину-две дана. Суштина је да ми морамо да урадимо сад ово, јер је готово, а причали смо о овоме хиљаду пута, зато вас сада молим да Општинско веће прихвати ове допуне, да де факто Општинско веће буде предлагач. 
Једногласно су усвојени предлози за допуну дневног реда.

Једногласно је у целости усвојен
Д Н Е В Н И   Р Е Д
1. Разматрање предлога Ценовника основних комуналних услуга ЈКСП „Топола“ Топола,

2. Поступање по Закључку Општинског већа број 352-418/2025-05-III,

3. Разматрање предлога Одлуке о измени и допуни Одлуке о одржавању чистоће,
4. Разматрање предлога Закључка о спровођењу измењене и допуњене Одлуке о одржавању чистоће,
5. Разматрање захтева председника Комисије за спречавање појаве, праћења кретања и контроле заразних болести код домаћих животиња на територији општине Топола за отклањање дивљих депонија због потенцијалне опасности за ширење афричке куге свиња и других болести,

6. Разматрање захтева ОШ „Карађорђе“ Топола за одобрење финансијских средстава за исплату солидарне помоћи,

7. Разматрање захтева ОШ „Карађорђе“ Топола за одобрење финансијских средстава за исплату солидарне помоћи,

8. Разматрање захтева Лазаревић Милоша и других за формирање приступног пута преко к.п. бр. 2834, 2833 и 2832 КО Топола село,

9. Разматрање обавештења Одељења за комуналне – делатности, грађевинско – урбанистичке, имовинско – правне и послове евиденције и управљања имовином,

10. Разматрање захтева ФК „Борац“ Клока за ваљање фудбалског игралишта у Клоки,

11. Разматрање молбе ОФК „Шаторња“ и председника Савета МЗ Доња Шаторња за доделу средстава фудбалском клубу на месечном нивоу,

12. Разматрање захтева Стојковић Јелене из Горње Трнаве за доделу дечјег аутоседишта,

13. Разматрање захтева Цољи Суље из Топола село за финансијску помоћ за куповину прозора,

14. Разматрање захтева Цољи Фићрија из Топола село за куповину материјала за унутрашњу изолацију куће,

15. Разматрање појединачних финансијских захтева за лечење:
· Мирковић Срећко из Загорице,
· Александровић Слободанка из Тополе,
· Бериша Суада из Тополе,
· Пантић Слободан из Доње Трнаве,
· Беришај Мелијана из Топола село,
· Добрић Душанка из Винче
16. Разно.

Прва тачка дневног реда- Разматрање предлога Ценовника основних комуналних услуга ЈКСП „Топола“ Топола
Дејан Дуњић: одрађена је калкулација и ово су приближне цене, јер не можемо тачне цене да знамо док не спроведемо поступак јавне набавке. Ово је нешто најпрецизније што у овом моменту може да се да. Рађене су неке те три могућности, за 50, 80 и 100 m2 за обрачун чистоће. Ми смо узимали као пример за 100 m2 да је 966,00 динара увећање и онда кад се подели то на број корисника и узму у обзир мањи објекти, долазимо до тога да цена за грађане, односно за домаћинства са 11,00 треба да иде на 21,00 динар, за привреду са 22,00 на 25,00, за трговине са 65,00 на 72,00, за услужне са 42,00 на 46,00 и установе са 11,00 на 15,00 динара. То је једина измена у Ценовнику и само се тиче транспорта и депоновања смећа на санитарну депонију, а видећемо која ће то да буде депонија. Претпостављам да ће бити Лапово, јер је најближе, због трошкова. Мора да се спроведе јавна набавка и онда ћемо тачно знати. Ово је нека прелиминарна ствар са којом можемо већ да кренемо, а у међувремену створиће се услови да се спроводе јавне набавке и да се иде даље.
Далибор Коцић: ово што ми радимо је, по мени, јако брзо, без неког адекватног плана. На тржишту се свашта мења и гориво и све остало. Ми смо урадили калкулацију према доступним информацијама, према оној квадратури коју ми имамо већ преко наших корисника, према нашем Програму и према нашим условима којима располажемо, а улазне податке смо добили од службе јавних набавки општине Топола, колико је тренутно расписано за транспорт и депоновање смећа. Хтео бих да разумете да ово нису једноставне ствари и да ова вредност која је добијена кроз време се покаже да је можда недовољно да покрије те трошкове, али обзиром да сте упутили захтев да ми дамо неку информацију, без да неку детаљно анализу урадимо, да се спроведе јавна набавка па да знамо какви су улазни подаци, ово је оно на основу чега смо и доступних података успели да урадимо. Сматрамо да је за сад, у овом моменту, то ту негде можда одрживо.
Јелена Јовановић: у протеклих пар Већа, ви сте овде говорили да ЈКСП нема никакве дозволе, нити може да износи смеће на регионалну депонију, већ до неке трансфер станице, а одакле преузима неко други. У реду је да ми будемо о овоме обавештени и да отприлике знамо шта све треба. У реду је и то да ће цена вероватно ићи на горе, али не разумем зашто гласање, кад под 1. немате дозволу, под 2. оснивачким актом не можете да износите смеће ван Тополе, под 3. немате механизацију која би то подржала. Како можете онда да достављате Ценовник за нешто што не можете да урадите? Још једна ствар. Ми смо у јануару месецу потписали са „БМД Бау“ уговор о извожењу смећа до регионалне депоније. Подизвођач је ФЦЦ Еко. Тај уговор нас тренутно покрива, а у будућности вероватно неће. Ја бих да ми ово само констатујемо, да примимо к знању, а онда када стекнемо све услове, да тек онда о томе говиримо, што вама даје још недељу дана рока да лепо ово саставите, да не кажете да је превише брзо.
Далибор Коцић: ни основач нема механизацију и услове да то ради, а ради. Ми немамо услове за одвоз, али можемо да распишемо набавку, да изаберемо извођача као што сте и ви изабрали.  Ценовник је направљен да би могли да платимо тог извођача. У Ценовнику је дата процењена вредност транспорта и депоновања које нам је доставила општинска служба јавних набавки. 

Јелена Јовановић: Морамо да идемо редом. Прво дозволе и све што им треба, па онда формирајте цену. Та цена ће се у међувремену променити, вероватно ће бити већа, докле вама све то стигне. Такође, немамо ни претоварну станицу.
Дејан Дуњић: сматрамо да је бар сад као најсрећније решење, да општина настави са поступком јавне набавке и увећа количине према овим ценама које су дате, а ми да плаћамо општини за то. То је једна од можда најбржих и по мени најчистијих, да не правимо два поступка итд. То стоји као опција, а то је сад ствар општине. 
Драган Јовановић: ова тема око комуналног отпада се сваким даном и на свакој седници Општинског већа провлачила овде, мање-више у задњих сигурно годину и по дана. Не постоји једно комунално предузеће у Србији, ја сам то и на седници Скупштине општине полемисао са одборницима опозиције, које има дозволу за транспорт комуналног отпада на регионалну депонију. И све општине које сада то раде, сви вуку ка Лапову или Јагодини или чак у Пирот, раде тако што спроведу поступак јавне набавке, одреде фирму која има све дозволе и то раде услужно за њих, јер је комуналном предузећу оснивач стопостотни општина Топола. Не слажем се са предлогом Дејана Дуњића да треба сада општина да преузме, а да комунално плаћа. То би стварно један нонсенс био невероватан, чак и за Србију, јер то нигде не постоји. Замислите да општина, која је оснивач, ради услугу предузећа које је основано за то, а комунално предузеће нама да плаћа трошкове. Говоримо о концесији, говоримо о трошковима годину и по дана и дошли смо до краја. Овде има вас који сте рекли да треба да ради комунално предузеће. Дошао је час да комунално предузеће ако ради, мора да почне да ради. То не може да се одуговлачи, да се прича биће за месец, два, три, шест, годину, две године, до не знам кад. Једна алтернатива је концесија, а већ смо језик отањили говорећи које су услови у тој концесији. Имамо другу која је везана за комунално предузеће. Комунално предузеће све што буде требало од опреме и свега осталога мора или путем јавне набавке или путем изнајмљивања да обезбеди, да ову услугу ради и та услуга мора да се плати. Не можемо више ни да се брукамо. Овде изгласавамо нешто, а онда што изгласамо овде једногласно, кажемо да то нећемо на Скупштини да подржимо и сад дођемо у ову ситуацију на Већу. Сви сте говорили да треба комунално да ради, слажем се и ја, али само да видимо колико ће то да кошта, која је то услуга и колико ће то грађани морати да плате. Ко ће за то да буде одговоран? Ми смо добили 17 потписа одборника који јасно траже да Скупштина усвоји и ја као председник Скупштине, то морам да ставим на дневни ред Скупштине. Затражио сам и Општинско веће је то прихватило, да формално буде предлагач ових аката. Скупштина ће бити од 9,00 часова у среду и имамо времена за додатне консултације око свега овога, али ми морамо имати овај основ да прихватимо на Скупштини и да ово крене да се ради што пре. Ово што они могу, могу, што не могу, имају јавне набавке. Јавна набавка за одвожење отпада, коју ће комунално наручивати, треба да буде на више година. Зашто вам то кажем? Зато што су регионалне депоније пуне и неће лако да прихвате ново смеће. Морају имати вишегодишњи уговор, да би постигли и што бољу цену. Количине које ће бити, што из варош, што из села су озбиљне и са тиме комунално предузеће мора да располаже на ваљан начин и зато им треба сад помоћи. Ја сам био присталица тога да се уведе плаћење и за овај период који је био док је трајала јавна набавка за концесију. Рекли су ми да нема правно-формалног основа за то. Трпео сам од грађана критике, ја лично, јер су сви рекли да је концесија моја, да ја имам приватан дил око тога. Хајде сада да решимо и да сваки грађанин зна колико ће то коштати када комунално пређе то да ради и на колико ће то да ради у месецу. Морамо да дефинишемо такође и трасе. Свака месна заједница има своје специфичности, гробље, амбуланту, школу, продавницу и морамо да знамо шта се чисти и да то мора да се плати. Те дозволе које ви сада помињете, то је битно због записника, нема ниједно комунално предузеће у Србији. Чак и „Градска чистоћа“ Београд сакупљени отпад вози на регионалну депонију. Свуда то раде фирме које имају дозволе. Када смо расписивали набавку за концесију, имали смо полемику око тога. Има више од сигурно 80 фирми у Србији који имају дозволу и сагласности да возе индустријски комунални отпад и оне су сутра потенцијални партнери комуналном. Само је битно да уговор буде на што више година, да би регионална депонија имала сигурност и дала њима повољније цене, како би ми од цене са којом стартујемо имали извештај, можда и на месечном нивоу и да Општинско веће каже да ли је то ниска или висока цена. Можда је ово висока цена и можда ће моћи да се смањи, али се ја бојим да је ово ниска и да ће и ова цена која је скоро 100% скупља у односу на садашњу цену бити мала, јер цена трошкова горива иде. Ми смо имали једну благодет да годину дана не може да се повећава ценовник код приватног партнера. Ја ћу да подржим, као одборник, да комунално ради, нема никаквих проблема, само да видимо колико ће да кошта. Ово је само за град. Следеће тачке су за села. Када се усвоје на Скупштини у среду, мораће да дају ценовник за села. Прелиминарно, цене ће бити негде на овом истом нивоу у односу на предложене из концесије, које ће бити за неких 80-90 % скупље и дупло мања услуга, јер неће се чистити канте све ствари и неће ићи четири пута месечно у села. То су све ствари које ћемо моћи да дефинишемо. То мора да се реши. Нема више одлагања и нема више приче. Хајмо сада да деламо и одлуке се морају доносити.
Јелена Јовановић: jутрос, када је стигао од ЈКСП Ценовник, мене нико обавестио није. Ја да га нисам узела од Ђорђа, не би ни знала, а нисам имала времена да га у потпуности сагледам и разумем. Генерално, не стиже за Веће ништа 15 минута седнице. Морамо да прочитамо, да се упознамо, да питамо ако нам нешто није јасно, а не овако. Није поента, а свако Веће изгледа овако. 

Председавајућа: с обзиром да имамо рок када морамо да закажемо седницу Скупштине, материјал мора да иде недељу дана пре тога, значи данас, није могло да се пролонгира Веће.
Мочило Васиљевић: Оно што је важно за грађане, као овај Ценовник, немојте да нам достављате пред почетак седнице, него нам доставите у материјалу. 
Далибор Коцић: ми смо прекјуче 9.3. добили захтев председнице општине да доставимо у најкраћем могућем року Ценовник. Чуо сам се са Григоријевићем и рекао сам да је пребрзо, нагло и да ћемо пробати да га решимо у том року, да обухватимо податке које имамо и на основу онога чиме располажемо. Ми наплаћамо све услуге на основу квадратуре и то имамо у програму. Убацили смо количине, дала нам је Мира које су цене транспорта и депоновања, све што смо могли да скупимо у том кратком року. Када урадимо предлог, ми имамо исто органе који стоје изнад нас. То је Надзорни одбор који мора да се обавести, људи неки нису одавде, да он изгласа да л' се слаже са тим. Јуче смо заказали Надзорни одбор, у 13,00 часова смо успели да га одржимо и у 14,00 часова је предато на писарници. Ми смо поступили по налогу председника општине, нашег оснивача у најкраћем могућем року, испунили све правне норме да би стигли до овог Ценовника, да би био код вас овде.
Председавајућа: мислим да је корисно што смо ово овако урадили, да макар за Скупштину имамо алтернативу А или Б. Ако је грешка, изволите исправљајте, ако имате било шта. 
Др Горан Ђорђевић: не знамо шта ће да буде са ценом основног деривата нафте, као што је и Драган лепо рекао. Ако би било драстичних поремећаја на тржишту, ово су неодрживе цене ко год да превози, ко год да се бави. Ми то не можемо нити да контролишемо, нити да утичемо. Једина ствар на коју можемо да утичемо, то је да очистимо град и села од отпада, а ми смо ту најодговорнији да донесемо одлуку и да станемо иза ње. 
Далибор Коцић: много смо времена изгубили. У овом моменту, најбоље решење је да се узме оператер и да реши проблем, не нама, него општини, јер општина је овде одговорна, није комунално предузеће. Сви се окрећу ка нама, а ми смо неко на крају тог ланца. Треба да узмемо оператера који превози, претоварује, вози и одлаже на регионалну депонију. Ми смо затворили нашу деоунију, а нисмо обезбедили услове где ћемо да истоварамо отпад и сад се сналазимо и мучимо. Буде ли дошло до пада те концесије, морате да будете свесни сви да пут до реализације да комунално то преузме није лак. Закон о локалној самоуправи каже да не може да се додели нова делатност или проширење комуналном уколико не постоје услови да се то реализује. Ми све хоћемо, али ситуација у нашем предузећу није баш најбоља, као што није у општини, јер да је у општини добра, вероватно се не би сад ми мучили око овог да л' ћемо да грађанима дајемо намет да плаћају за изношење смећа, него би се плаћало из буџета. Ми имамо 1.000 проблема. За општину Топола, за све грађане и за нас који још нисмо урадили претоварну станицу, моје скромно мишљење јесте један низ који се добија кроз концесију, То је од почетка до краја. Људи обезбеђују контејнере, а ми би требали да их купимо. Ко ће да нам их купи? Опет оснивач. Ми немамо средства за то. Ко ће да нам купи новог смећара, једног или два, да можемо да радимо села? Опет ви, јер на вама је то. Ви морате да пропишете пут чишћења села, а не ми. Кажете креће комунално од момента опремања и обезбеђивања услова, те и те трасе, толико контрејнера... То је све оно што садржи у ствари концесија коју сте ви кроз пројектни задатак дали. Сложена је то прича. Ми смо дотерали до краја, пробали смо да скупљамо села, онако импровизовано скоро годину дана, нисмо успели, нисмо испоштовали кориснике, незадовољни су били итд. Доле смо затрпали депонију и једва смо се сви ишчупали из тога. Размотрите све могућности, али да знате да сам пут није преко ноћи да ми то можемо да урадимо. 

Председавајућа: врло је јасно све то, с обзиром да се годину дана мучимо и натежемо сви, како ви, тако и ми овде, али ми нешто морамо да почнемо да предузимамо. Превише је времена прошло чекајући да ли хоће бити концесија или неће. Ми морамо да почнемо од нечега. Ми већ сада поново имамо мини депоније свуда и сигурно у наредном периоду, по налогу Станице, ћемо морати да склањамо то. Морамо паралелно да почнемо да радимо нешто, јер иде нам и летњи период. Ја не видим сметњу за овај Ценовник, јер комунално то већ ради, а имам и оператера који то одвози на регионалну депонију. Написали сте да ће се примењивати од јула. Да ли је могуће да се крене раније?
На питање Јелене Јовановић како ЈКСП може да доставља повећање цена, док не истекне уговор који је на снази, Далибор Коцић је рекао да су проценили вредност трошкова после истека тог уговора.
Драган Јовановић: уговор који је потписан на 12.000.000,00 динара ће бити истрошен до краја овог месеца. Имате јавне набавке које прате остварење сваког уговора и то лако можете да проверите. Видећете да ћемо те количине које смо уговорили за превоз на регионалну депонију, а то је сада смеће из вароши и добрим делом из села, јер доста мештана довози нпр. у гепеку у Тополу и сада имамо доста веће количине, истрошити до краја месеца. Шта ћемо онда да радимо? Зато је неопходно да се одлука донесе данас и да се ова одлука донесе на седници локалног парламента и да крене у реализацију, а договорићемо се око самих рокова. Tребало би да ЈКСП има обавезу да на 15 дана обавести Општинско веће о свим корацима који су урадили.
Далибор Коцић: ставили смо законску процедуру која мора да се спроведе. То су измена Програма пословања, измена Плана јавних набавке, спровођења јавне набавке која ће узети сигурно два месеца, измена Одлуке о одржавању чистоће која иде на Скупштину. Уколико има могућности да може да се сугерише да се то скрати, скратићемо. Ово је рок који законски ми можемо да испунимо процедурално, да би ушли у тај посао. 

Дејан Дуњић: могуће је скратити рок. Када смо предали предлог на Надзорни одбор, оставили смо мало луфта. И да завршимо 1. јуна, рок ће бити 1. јули, а рачуни иду од 1. у месецу. Рок мора увек да буде мало конфорнији. Десе се проблеми. Нпр. може поступак набавке да се оспори, јер неко уложи жалбу. Ми смо у проблему ако ставимо краћи рок, јер нисмо створили услове, а морамо да га примењујемо. 

После завршене дискусије, на основу 5 гласова „за“ и 2 гласа „уздржан“ (Јелена Јовановић и Радослав Станковић), прихваћен је Ценовник основних комуналних услуга ЈКСП „Топола“ Топола, како у материјалу.
Друга тачка дневног реда- Поступање по Закључку Општинског већа број 352-418/2025-05-III
Весна Павловић Костић: у септембру 2025. године је донет овај Закључак. Средња школа је затражила да се уради на школској економији приступни пут и пут за кретање трактора и прикључних машина и тада је достављено комуналном предузећу да сагледају стање и да доставе предмет и предрачун шта је потребно за то. Навели су да је за то погодно уградити камени агрегат или гребани асфалт или неки други материјал. Пошто тренутно немамо каменог материјала, а на располагању је и повољнији је гребани асфалт, ми смо одлучили да ову тачку данас ставимо на дневни ред, јер смо потписали уговор за ЈП „Путеви Србије“ којим они нама додељују одређену количину стругане асфалтне масе коју треба да искористимо. Првенствено да урадимо тај приступни пут на школској економији, а остало ћемо уградити на путевима у околини, где је најпотребније, да не плаћамо пуно превоз. ЈКСП је дао предрачун за машине које ће радити, а ми ћемо им обезбедити ту гребану асфалтну масу која се налази на локацији „Штрабаг“ у Тополи. 

Пошто дискусије није било, једногласно је донет Закључак којим се прихвата захтев Средње школе „Краљ Петар I“ Топола за одобрење извођења радова на приступној саобраћајници за школску економији на к.п. бр. 70/2 КО Топола варош, како би се олакшало кретање трактора, прикључних машина као и запослених кроз простор школске економије, у складу са достављеним предмером и предрачуном ЈКСП „Топола“, а у оквиру редовних позиција које предузеће има, уз употребу материјала – гребаног асфалта, у складу са закљученим уговором број 40-21/2026-05-II. 
На предлог председавајуће, обједињено је разматрање 3. и 4. тачке дневног реда.

Трећа тачка дневног реда- Разматрање предлога Одлуке о измени и допуни Одлуке о одржавању чистоће
Четврта тачка дневног реда- Разматрање предлога Закључка о спровођењу измењене и допуњене Одлуке о одржавању чистоће
Председавајућа: група грађана је поднела захтев председнику Скупштине за заказивање седнице Скупштине и ове две тачке се налазе као предлог за Скупштину, па би било добро да и ми кажемо о томе шта мислимо, као неке сугестије. Предлог измене Одлуке се односи на то да се одвожење смећа прошири и на сва сеоска насеља, са одређеним захтевима ка ЈКСП, да они ураде Програм сакупљања, изношења и одвожења смећа са сеоског подручја, да ураде Ценовник за те услуге, најкасније у року од 15 дана, а три дана је рок да та израђена акта доставе Општинском већу. 
Драган Јовановић: две ствари треба да прецизирамо и уподобимо. Прва ствар је да рок буде универзално седам, односно 10 дана. Друга ствар, пошто су они овде предложили сва сеоска подручја, МЗ Војковци морамо да изузмемо из тога, јер због конфигурације терена горе тај камион за одношење смећа физички не може да изађе, а и ако би изашао, потпуно би уништио локални пут.
Јелена Јовановић: мислим да ово уопште није требало да дође на Веће. Зашто нисте написали да ово буде захтев, јер овде има само разматрање предлога? Буни ме то што је вама упућено, а ми одлучујемо.
Драган Јовановић: имамо захтев према Пословнику који јасно каже и они рекли редовна седцица. Да су написали ванредна, ми би имали те могућности да закажемо, па да не дајемо кворум и остале ствари. Они су се прецизно позвали на Пословник, где ја као председник Скупштине или мој заменик, зависи ко сазове седницу, мора да стави на Скупштину такву тачку. Она може да буде изгласана или да не буде изгласана. Пошто сам ја њима дао два дописа и они ми нису одговорили, а ћутање се сматра сагласношћу, да ћемо ми на седници Општинског већа размотрити њихове предлоге и да ће Општинско веће, пошто је Општинско веће формално предлагач сваке тачке дневног реда, јер је редовна седница, предложити уз одређене рокове, за које сам им такође написао да нису релевантни, да ћемо ми то уподобити и да дамо могућност и вама и нама да можемо евентуално до среде да радимо одређене корекције, а када крене седница Скупштине, моћи ћемо да ову тачку повучемо са дневног реда. Они су, у усштини све дефинисали, само око ових рокова да ми прецизирамо.

Председавајућа: сматрам да ми треба да кажемо неко своје мишљење о овоме. Одборничка група не може да упути нама захтев да ми одлучујемо о нечему што треба да се одлучи на Скупштини, али сматрам да и ми треба да кажемо да ли се са овим слажемо, као за већину ствари где је иницијатор Општинско веће. 
Драган Јовановић: у среду је седница Скупштине на којој ми имамо одлуке да ћи ће ово да ради комунално предузеће и добије обавезу или иде да ради концесионар. Више померања рокова никаквих нема. Више не постоји апсолутно никаква могућност после 20. марта да се на било који начин ово помера. Ово је План Б који смо тражили да имамо у претходних три четири седнице Општинског већа, а то је да дамо јасан рок као Скупштина, комуналном предузећу да рок од седам или 10 дана изађе на Општинско веће са конкретним планом и конкретним Ценовником. Ја се само бојим, а видећемо да ли сам у праву, нажалост обично сам био у праву, да ће ово нас на селу дебело коштати, са услугом која неће бити задовољавајућа за све нас. Много средстава ће отићи индиректно из буџета за опремање комуналног, али ћемо рачуне ми директно да плаћамо комуналном као корисници, само што нећемо имати услугу да нам дође једном недељно камион и покупи нам канте и контејнере, него ће долазити вероватно једном у 10 дана и чистити главне правце, где ћемо имати један број контејнера и где ћемо морати људима да или да помогнемо у првих месец дана да добију оне црне вреће или ће куповати сами. Имали смо понуде за цену са одређеним квалитетом, значи 4.000 канти, 400 контејнера и свега осталог. Сада ћемо имати четири пута мање контејнера у истим тим селима, само на главним правцима. Људи ће из споредних улица морати да вуку смеће до контејнера и по 500 метара, а плаћаћемо дупло скупље. На скупштини ће се констатовати да је концесија пропала и о томе се неће изјашњавати. Након тога ће се донети ове одлуке да комунално предузеће добије мандат, да има рок да усвоји програм да достави Општинском већу које ће их усвојити, вратити нама на Скупштину и ми ће имати нову Скупштину у року од 15-20 дана где ћемо то усвојити и прича завршена. Само, мораћемо и свакоме, када дођемо у било које село, морате да кажемо људима – ево, причали су да ће радити комунално и да ће бити 500,00 динара. Људи су поверовали у то, а цена ће бити много већа. Имао сам прилику да му у Трешњевици човек каже – нека буде и 2.000,00 динара, само нека ради комунално. Радиће комунално, само да видимо који је квалитет услуге.
Председавајућа: мој мотив је управо да не бисмо изгубили време, ако на Скупштини констатујемо да од концесије нема ништа, да одмах имамо понуђено решење шта радимо даље и које смо кораке предузели. Ако се изгласа концесија, онда ћемо ово повући, јер нема потребе да расправљамо о томе да ли ће комунално радити. 

Др Горан Ђорђевић: нервира ме овде што преовладава неко мишљење шта смо радили годину дана. Радили смо по закону, расписали све како закон предвиђа за јавно партнерство. Ови по улици могу да причају безвезе, закон мора да се поштује. Ми смо тај процес довели до краја. То што је трајао годину дана, нисмо ми криви, него закон који је допуштао да се жали, да то не постане правоснажно, да се пролонгира, иначе би у јулу опремали комунално као Б варијанту. 
Председавајућа: предлог је да коригујемо њихове предлоге за ове рокове, са 15 на седам дана да одраде све ово, а нама у року од три дана да доставе то што су урадили. 
После завршене дискусије, једногласно је дато позитивно мишљење на предлог Одлуке о измени Одлуке о одржавању чистоће и предлаже се Скупштини општине Топола да исту донесе.

Такође, једногласно је дато позитивно мишљење на предлог Закључка о спровођењу измењене и допуњене Одлуке о одржавању чистоће и предлаже Скупштини општине Топола да усвоји предлог, с тим што се у тачкама 1. и 2. рок који је предвиђен као „15 дана“ мења на „7 дана“.
Пета тачка дневног реда- Разматрање захтева председника Комисије за спречавање појаве, праћења кретања и контроле заразних болести код домаћих животиња на територији општине Топола за отклањање дивљих депонија због потенцијалне опасности за ширење афричке куге свиња и других болести
Председавајућа: ми смо пре Сретења имали појаву афричке куге у Јеленцу. Ја сам се стицајем околности бавила тиме, јер је Раде Матић као председник те комисије која је формирана управо за то био спречен, био је на боловању. Тамо смо то сузбили предузимајући одређене кораке превентиве и деловања у складу са законом на затечено стање, а имали смо у једном домаћинству заражене свиње. Сада се то појавило и у Винчи и постоји пар људи који нас константно бомбардују, везано за скупљање смећа у сеоском подручју, фотографијама, мејловима, претњама, упозорењима, а исте такве информације стижу и на различите друге адресе. То је резултирало тиме да је републичка начелница за ветеринарска питања послала ветеринарског инспектора да по пријави обави увид, сачини фотографије и доведе у везу управо хаос који имамо на сеоском подручју када је смеће у питању са овим. Инспектор је био код мене и ја сам изнела ово о чему сад причамо, у прилог томе да ми чинимо све што је у нашој моћи, да смо у фази завршетка процедуре каква год она да буде, да ће се у наредном периоду радити на томе да се та услуга успостави како треба, да буде редовна и да тих мини депонија на сеоском подручју неће бити, те неће бити ни сумње да то утиче на појаву афричке куге. Kомисија предузима све оно што се предузимало и u Jеленцу, а то значи да се дезобаријере постављају где треба, да се грађанство обавештава, да се и њима деле та дезинфекциона средства. У домаћинствима где су пронађене заражене животиње ради се аутоназија и укоп, односно превоз у спалионицу. Тај превоз је изузетно скуп и иде се увек на ову јефтинију варијанту, с обзиром да ми имамо уговор, и то је један од прилога у извештају ветеринарског инспектора, да ми са зоохигијеном „Томић“ која има два задатка, да склања псе са улице и да вози угинуле животиње, али не ове заражене, јер те заражене морају се третирати на посебан начин. Мислим да смо и на прошлом Већу причали да је онда неопходно после њима финансирати да се то возило дезинфикује, да се на одређен начин третира, како би могло да се користи за животиње које нису заражене. Зато се и иде на ову јефтинију варијанту. Сва та документација је ушла у извештај и отишла ка начелници републичкој за ветеринарска питања. У суштини, ми све то пратимо. Комисија је састављена од ветеринара који делују на нашој територији, од наших инспектора комуналног Станице Б. Плавшић и Зорана Радојковића, комунално је укључено за све те неке радове и ловачка удружења, сви они фактори који могу да помогну, утичу и који имају додира са овим животињама и који се баве том темом. Ја се искрено надам да ће на подручју Винче бити исто квалитетно сузбијено, као и у Јеленцу.  Све то иде већ уходаним корацима и надам се да су предузели све што је потребно.
На предлог председавајуће, обједињено је разматрање 6. и 7. тачке дневног реда. 

Шеста тачка дневног реда- Разматрање захтева ОШ „Карађорђе“ Топола за одобрење финансијских средстава за исплату солидарне помоћи
Седма тачка дневног реда- Разматрање захтева ОШ „Карађорђе“ Топола за одобрење финансијских средстава за исплату солидарне помоћи
Председавајућа: тачке се тичу солидарних помоћи радницима ОШ „Карађорђе“. Живковић Милици и Петровић Гордани, разлог је спреченост за рад у трајању најмање 30 дана. Следеће су: Стоилов Марија због смрти ужег члана породице, Јеленић Анђела за прворођену бебу у овој години и Грујић Петар, такође због рођења детета. Ми немамо законски основ да ове солидарне помоћи у неком року исплатимо и онда када се укаже прилика, исплатимо неку од солидарних за било коју установу кад год имамо могућност, а потребни су нам ови закључци да би могли даље то да спроводимо. 

После завршене дискусије, једногласно је донет Закључак којим се прихвата захтев директора ОШ „Карађорђе“ Топола за одобравање финансијских средстава за исплату солидарне помоћи запосленима, у износу од 244.158,44 динара (у складу са достављеном документацијом), а средства ће се обезбедити стварањем билансног простора након усвајања Одлуке о првој измени и допуни Одлуке о буџету општине Топола за 2026. годину.
Такође, једногласно је донет Закључак којим се прихвата захтев директора ОШ „Карађорђе“ Топола за одобравање финансијских средстава за исплату солидарне помоћи запосленима, у износу од 325.168,00 динара (у складу са достављеном документацијом), а средства ће се обезбедити стварањем билансног простора након усвајања Одлуке о првој измени и допуни Одлуке о буџету општине Топола за 2026. годину.

Осма тачка дневног реда- Разматрање захтева Лазаревић Милоша и других за формирање приступног пута преко к.п. бр. 2834, 2833 и 2832 КО Топола село
Виолета Говедарица: овде је реч о захтеву за формирање некатегорисаног пута на потезу Ваганац. Што се тиче наведених катастарских парцела од стране грађана, оне захтевају формирање нових парцела путем парцелације. Пошто је овде реч о грађевинском земљишту на коме се налазе индивидуални породични објекти, а такође и о земљишту које по врсти представља пољопривредно земљиште, то изискује усклађивање са планском документацијом. Тренутно то покрива Просторни план и то није предвиђено као јавна површина, односно саобраћајница. Предлажем да се донесе само закључак да се у Просторни план, чија се јавна набавка планира ускоро, уврсти и овај захтев и планира јавна саобраћајница, уколико је то технички могуће преко наведених парцела и да се исти достави главном урбанисти. Сада ми немамо законске, нити планске могућности да изађемо у сусрет овом захтеву. 

Пошто дискусије није било, једногласно је донет Закључак којим се прихвата у начелу захтев Лазаревић Милоша и других грађана за формирање приступног пута преко к.п. бр. 2834, 2833 и 2832 КО Топола село и налаже Одељењу за комуналне делатности, грађевинско-урбанистичке, имовинско-правне и послове евиденције и управљања имовином да у циљу формирања приступног пута, планира наведене парцеле приликом израде Просторног плана као површине јавне намене – саобраћајница; да након дефинисања у планској документацији, спроведе поступак парцелације и прибављање парцела у јавну својину општине Топола, у складу са расположивим средствима у буџету општине Топола и да за формирање некатегорисаног пута прибави сагласност ЈП „Путеви Србије“ Београд, имајући у виду да се предметни пут улива у државни пут Топола – Аранђеловац, а која ће се сагласност прибавити приликом израде и усаглашавања нове планске документације.

Девета тачка дневног реда- Разматрање обавештења Одељења за комуналне – делатности, грађевинско – урбанистичке, имовинско – правне и послове евиденције и управљања имовином
Виолета Говедарица: ми смо имали два закључка, један из 2024. и један из 2025., а односи се на формирање  улице на том потезу, где ми по закључку имамо обавезу да урадимо тај поступак парцелације, односно формирање парцеле. Када смо ми хтели да наручимо ту парцелацију, утврђено је да ту две парцеле фале и да је једна техничком грешком уметнута у закључак, па смо ми израдили и ускладили Информацију о локацији са планском документацијом и доставили исту Већу, ради уподобљавања. Предлог је да се претходни закључак стави ван снаге и да се донесе нов, према достављеној Информацији о локацији. 
Пошто дискусије, једногласно је донет Закључак да се приступа активностима на изради пројекта парцелације на к.п. број 1769, 1744/2, 1744/3, 1776/1, 1774/6 КО Топола Варош, у циљу форимирања јавне саобраћајнице – улице у складу са Планом генералне регулације насеља и Информацијом о локацији број 350-30/2026-02 од 25.02.2026. године, а при чему престају да важе Закључци Општинског већа број 350-68/2024-05-III од 12.06.2024. године и 401-259/2024-05-III од 11.07.2024. године.
Десета тачка дневног реда- Разматрање захтева ФК „Борац“ Клока за ваљање фудбалског игралишта у Клоки
Весна Павловић Костић: да ми имамо на располагању ваљак код уговора за одржавање путева и ви ако желите, може да се одобри. Навели су да им је потреба за ваљењем фудбалског терена настала у току лета прошле године када се у Клоки десио велики пожар код Цветковић Мирослава чије се домаћинство налази непосредно поред фудбалског терена, који је морао да преоре један део терена да се не би пожар проширио на његово домаћинство као и на домаћинство његових комшија. Такође, наводе да немају довољно сопствених средстава да би ово сами одрадили. Предлог је да се са постојећег уговора одобри рад ваљка до 5 сати, а да подносилац захтева прати извршење и потпише радни налог машине на лицу места.
Пошто дискусије није било, једногласно је донет Закључак којим се прихвата захтев ФК „Борац“ Клока за ваљање фудбалског игралишта у Клоки, који је био оштећен услед пожара који је захватио МЗ Клока 2025. године и одобрава се рад грађевинске машине – ваљак у трајању до 5 сати, у складу са важећим уговорима предвиђеним за наведене намене у 2025. години.

Једанаеста тачка дневног реда- Разматрање молбе ОФК „Шаторња“ и председника Савета МЗ Доња Шаторња за доделу средстава фудбалском клубу на месечном нивоу
Саша Обрадовић: када је срушен дом у Шаторњи, у ком је био бифе ФК, остао је огроман, милионски дуг за струју. Организовали смо пар донаторских вечери и платили смо тај дуг, Међутим, у том нашем локалу МЗ је отворена трговина „Дима“ која плаћа одређену кирију. Ми би хтели да ту месечну кирију од око 250 € пребацимо на ФК, да бар надокнадимо за играче. 

Момчило Васиљевић: овде пише да ће пионири да учествују. Прво, сад је полусезона и нема никаквог учествовања, а друго отварамо Пандорину кутију. Ми имамо сад 13 екипа које се такмиче у Бетон лиги, где је и Шаторња. Ако једном дамо овакву помоћ од 250 €, то је око 30.000,00, ми ћемо морати сада свима да излазимо у сусрет. Да ли имамо ми пара за то? Тенденција код наших клубова, свих на сеоском подручју, је да плаћамо играче са стране. То је проблем велики. По мени, боље да се не такмиче, него да плаћамо. Ви у Шаторњи имате шест играча, ми имамо сада два плус један да не узима паре, али ми сами скупљамо паре и помажемо клубу. Зато сам против тога. Знам да за инфраструктуру дајемо паре, ту проблема нема, да се огради игралиште, ураде трибине, вештачка трава и слично, али да дајемо, а да та средства одлазе на плаћање играча, ја за то нисам.

Данијела Дамњановић: најлакше је угасити или смањивати клуб. Изузетно је важно да та села живе, да функционишу, да деца долазе на тренинге, да се нешто дешава у селу, јер села нам умиру. Најлакше јеј рећи „нећу да плаћам“. Хајде да нађемо неку конструктивно решење, где можемо да им помогнемо.
Јасна Миљковић: не постоји могућност да се средства закупа пребаце на клуб. То је јавни приход општине Топола и не може да иде на рачун месне заједнице, јер се третира као и сваки други јавни приход и користи се за измирење расхода дефинисаних одлука у буџету општине. Уједно да кажем да они добијају редовним путем средства, као и сваки други клуб и спортско удружење. Ове године им је опредељено 175.250,00 динара. Ако би се једном клубу нешто додатно дало, ван оних опредељених средстава, проблем би био, јер не можемо све то исфинансирати. Добили су средства по јавном конкурсу, нека се мало и сами помуче, па путем донација и неких других извора финансирања. 
Момчило Васиљевић: ја иницирам већ три месеца да решимо питање рачуна за струју за просторије МЗ по селима. Код мене у Горњој Трнави рачуни су 50.000,00, у Доњој Трнави 60.-70.000,00, у Јунковцу 55.-60.000,00. Зашто, само ту, 200.000,00 месечно општина даје? Ми имамо приходе, продајемо пиће, тргујемо, а општина плаћа нашу струју. Моји у мајицама седе зими. 
Драган Јовановић: иста је ситуација била и тад. Ја сам био председник општине. Имали смо записник комисије да је тај дом, због каратавана, био склон паду. По Закону о јавној својини, МЗ не може да има на себе земљиште и да се то све води на општину. Тај простор јесте користио ФК и ту је била и томбула и бифе и све остало, али бројило и струја су били на општину. Нити је општина тамо седела, нити смо ми тамо, ни тада, а ни сада, нешто користили, али је камата расла на основни дуг и то јесте озбиљан проблем. Када смо направили објекат, МЗ је дала тада сагласност и носила ту причу, рекли смо тада да ће овај приход бити месној заједници. Међутим, у међувремену се променио закон и сада трошкови закупа таквог простора морају да иду на општински буџет, али мислим да би било фер и поштено, треба погледати тај уговор, да се изнађе могућност или за неки пројекат или да МЗ аплицира општини, јер генерално ово је приход МЗ. Била је тада идеја да ћемо имати неко комуналног предузеће за сеоско подручје, да буде ту средиште, да обухвати и сеоске водоводе, према закону да их уподобимо и да неко газдује са њима итд. Сад је то друга тема, али је битна за ово што је сада већник рекао, да би ово требао да буде почетак да се реше питања оваквих бројила, јер општина плаћа струју у тим објектима који су чисто комерцијални, што је ван памети. Општинско веће треба да донесе закључак да се овде именује неко лице, можда Бојана Радојевић, која нам ради ове прикључке већ, да она буде та која ће Већу у року од 10-15 дана поднесе извештај колико укупно таквих бројила има, ко конкретно та бројила тренутно користи и да се изнађе могућност да се понуди варијанта да се то преведе, не може на МЗ јер није правно лице, али може нпр. на ФК које јесте правно лице или неки други правни субјекат. Да ли је могуће да ми продавници која је комерцијална плаћамо струју? Овакав захтев се не може прихватити, али може да се изнађе могућност да МЗ аплицира за нека средства и да им се изађе у сусрет, да они имају ту флексибилност да могу преко МЗ да помогну финансијски фудбалском клубу.
Јасна Миљковић: тај трошак се рефундира од стране „Диме“. Они плаћају уредно све своје обавезе на месечном нивоу. Ми плаћамо струју, али им направимо фактуру и они нама то врате. То може да се уради у другим селима, само је потребно уговори да се склопе.
Председавајућа: слажем се свим изнетим, као и са предлогом да формирамо комисију или одређено лице, односно да Одељење за буџет евидентира потрошњу струје за бројила која функционишу у месним заједницама и евентуална дуговања и да нас извести на неком од наредних Већа, да бисмо имали прецизно. Овај захтев за сада не можемо да прихватимо, а да видимо у неком неком будућем времену да ли ћемо моћи да помогнемо на неки други начин.

После завршене дискусије, једногласно је одлучено да се Савету МЗ Шаторња и ОФК „Шаторња“, у вези молбе за доделу средстава фудбалском клубу ОФК „Шаторња“ на месечном нивоу, упути Обавештење да Општинско веће тренутно није у могућности да им изађе у сусрет, јер тражена средства представљају јавни приход општине Топола и користе се за измирење расхода дефинисаних Одлуком о буџету општине Топола за 2026. годину. 

Такође, једногласно је донет Закључак којим се обавезује Одељење за буџет, финансије, привреду и друштвене делатности да Општинском већу општине Топола достави извештај о потрошњи електричне енергије у месним заједницама на територији општине Топола по месецима за период од последњих шест месеци, као и евентуална дуговања и друге релевантне податке у вези са утрошком електричне енергије.
У 10,37 часова седницу Општинског већа је напустио Саша Обрадовић.
Дванаеста тачка дневног реда- Разматрање захтева Стојковић Јелене из Горње Трнаве за доделу дечјег аутоседишта
Председавајућа: дете је две године и више старо. Комисија је рекла да ово не подлеже уловима.
Јасна Миљковић: увек када дође овако нешто на Веће, а у питању су дечија аутоседишта, иако нпр. нису испунили све критеријуме по Правилнику, углавном одобравамо. Генерално сви се уредно јаве, али се ипак некад деси овакав испад.

Председавајућа: шта ћемо сада ако нам се сва деца до шест година јаве са оваквим захтевом? Ја нећу да спорим, али ћу гласати против, јер ја нисам за то да кршимо правила која сами донесемо. У реду је да је закаснила месец дана, два, али две године није мало. 
После завршене дискусије, на основу 5 гласова „за“ и 1 гласа „против“ (Јасна Вуковић), донет је Закључак којим се прихвата захтев Стојковић Јелене из Горње Трнаве доделу дечјег аутоседишта за дете Стојковић Барбару из Горње Трнаве.

Тринаеста тачка дневног реда- Разматрање захтева Цољи Суље из Топола село за финансијску помоћ за куповину прозора
После краће дискусије, једногласно је одлучено да се Цољи Суљи, у вези захтева за помоћ за куповину прозора, упути Обавештење да Општинско веће није у могућности да му изађе у сусрет, из разлога што општина Топола нема законске могућности да улаже у приватне објекте.
Четрнаеста тачка дневног реда- Разматрање захтева Цољи Фићрија из Топола село за куповину материјала за унутрашњу изолацију куће
После краће дискусије, једногласно је одлучено да се Цољи Фићрију, у вези захтева за помоћ за куповину материјала за унутрашњу изолацију куће, упути Обавештење да Општинско веће није у могућности да му изађе у сусрет, из разлога што општина Топола нема законске могућности да улаже у приватне објекте.
Петнаеста тачка дневног реда- Разматрање појединачних финансијских захтева за лечење
Јасна Миљковић: ниједан од подносиоца захтева није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе.

· Александровић Слободанка из Тополе,
· Бериша Суада из Тополе,
· Пантић Слободан из Доње Трнаве,
· Беришај Мелијана из Топола село,
· Добрић Душанка из Винче.
Једногласно је одлучено да се разматрање финансијског захтева Мирковић Срећка из Загорице за лечење одложи, из разлога што није прошло шест месеци од дана када је добио финансијску помоћ.
Двадесетосма тачка дневног реда- Разно
Јасна Миљковић: малопре су ми јавили да је стигла сагласност Државне ревизорске институције да може екстерна ревизорска кућа да обави ревизију завршног рачуна буџета општине Топола за 2025. годину. То мора да иде на Скупштину, а с обзиром да ће Скупштина највероватније бити 18.03., ако може сада да се утврди предлог Одлуке да се ангажовује екстерна ревизизорска кућа након спровођења поступка наруџбенице.

Пошто дискусије није било, једногласно је утврђен предлог Одлуке о ангажовању екстерне ревизије завршног рачуна буџета општине Топола за 2025. годину.
Пошто је исцрпљен дневни ред, седница је закључена у 1045  часова.

